วิกฤต! ตลาดหุ้นกรีซร่วงหนักเหตุนักลงทุนวิตกเจรจาหนี้ล้มเหลว
ตลาดหุ้นกรีซร่วงลงอย่างหนักในวันนี้ เนื่องจากความกังวลเกี่ยวกับการเจรจาที่ล้มเหลวระหว่างกรีซและเจ้าหนี้
15 มิ.ย. 2558

ผู้สื่อข่าวรายงานว่า ตลาดหุ้นกรีซร่วงลงอย่างหนักในวันนี้ เนื่องจากความกังวลเกี่ยวกับการเจรจาที่ล้มเหลวระหว่างกรีซและเจ้าหนี้
ดัชนี ASE Index ตลาดหุ้นกรีซร่วง 5.7% โดยหุ้นเนชันแนล แบงก์ ออฟ กรีซ และยูโรแบงก์ เออร์กาเซียส ร่วงลงไปกว่า 10%
ด้านคณะกรรมาธิการยุโรป (EC) ประกาศว่า กรีซและกลุ่มเจ้าหนี้ยุโรปไม่สามารถตกลงกันได้ในการเจรจาครั้งล่าสุดที่กรุงบรัสเซลส์ ประเทศเบลเยียมเมื่อวานนี้ เนื่องจากทั้งสองฝ่ายยังคงมีความคิดเห็นที่แตกต่างกันอย่างมากเกี่ยวกับแผนการปฏิรูปเศรษฐกิจของกรีซ
ส่วนความล้มเหลวในการเจรจาครั้งล่าสุดนี้ส่งผลให้นักลงทุนหลีกเลี่ยงการลงทุนในสินทรัพย์เสี่ยง อันเนื่องมาจากความวิตกกังวลว่า กรีซอาจจะผิดนัดชำระหนี้และอาจจะบั่นทอนเสถียรภาพของยูโรโซน
 
 
อินโฟเควสท์ แปลและเรียบเรียง